Region Nordjylland lover nu, at den betaler både ophold og transport for mor fra Hjørring.

En mor fra Hjørring er kommet i klemme, fordi hun selv har skullet betale for transport og overnatning i forbindelse med, at hendes datter blev indlagt på Odense Universitetshospital. Datteren er blevet indlagt med en blodprop og hjerneblødning, og moren har været hos hende på hospitalet. Det har indtil videre kostet moren omkring 7.000 kroner. Penge, hun ikke har. Nu fortæller Region Nordjylland, at det er en regning, som regionen skal og vil betale. - Det er ærgerligt, at det ikke bliver belyst ordentligt fra begyndelsen, for så havde der ikke været nogen sag. Regionerne er nemlig ansvarlige for transport og ophold for pårørende ifølge de regler, der gælder i sundhedsloven. Der kan være tale om en kommunikationsbrist, siden vi ikke har hørt fra Odense Universitetshospital, siger Jens Winther Jensen, sundhedsfaglig direktør. - Vi er i kontakt med Odense Universitetshospital og får løst den ærgerlige situation. Når patientens tilstand er stabil, kan hun flyttes til et sygehus i Nordjylland, så der er kortere afstand for pårørende, siger Jens Winther Jensen.